|  |
| --- |
| **PRAVILNIK****O LEGITIMACIJI I IZGLEDU ZNAKA I SLUŽBENOG ODELA SANITARNOG INSPEKTORA, KAO I NAČINU VOĐENJA EVIDENCIJE O IZDATIM LEGITIMACIJAMA***("Sl. glasnik RS", br. 87/2010 i 81/2015 - dr. pravilnik)* |

**Član 1**

Ovim pravilnikom propisuju se obrazac i sadržina legitimacije i izgled znaka i službenog odela sanitarnog inspektora, način njihovog izdavanja, kao i način vođenja evidencije o izdatim legitimacijama i znacima sanitarnih inspektora.

**Član 2**

Legitimacija sanitarnog inspektora (u daljem tekstu: legitimacija) je veličine 65 x 95 mm i obložena je kožom crne boje.

Naslovna strana legitimacije u gornjem delu na sredini sadrži Mali grb Republike Srbije, a ispod njega tekst koji glasi: "REPUBLIKA SRBIJA, SLUŽBENA LEGITIMACIJA SANITARNOG INSPEKTORA".

Na prvoj unutrašnjoj strani legitimacije nalazi se tekst koji glasi: "SANITARNI INSPEKTOR", mesto za fotografiju inspektora dimenzija 35 x 25 mm, mesto za pečat, a ispod toga ime i prezime, svojeručni potpis inspektora i u dnu strane broj njegove lične karte.

Druga unutrašnja strana legitimacije sadrži tekst koji glasi: "MINISTARSTVO ZDRAVLJA, OVLAŠĆENJA SANITARNOG INSPEKTORA: U vršenju sanitarnog nadzora, sanitarni inspektor ima prava i dužnosti utvrđene Zakonom o sanitarnom nadzoru ("Službeni glasnik RS", broj 125/04)".

Ispod teksta o pravima i dužnostima sanitarnog inspektora nalazi se registarski broj legitimacije, mesto i datum izdavanja, kao i mesto za potpis ovlašćenog lica.

Obrazac legitimacije odštampan je uz ovaj pravilnik i čini njegov sastavni deo.

**Član 3**

Znak sanitarnog inspektora (u daljem tekstu: znak) izrađen je u obliku stilizovanog hromiranog štita čelično-bele, odnosno zlatno-žute boje, dimenzija 77 x 63 mm u čijem centru se nalazi medaljon emajl boje prečnika 29 mm. Na 7 mm od gornjeg vrha štita, koji ispunjavaju radijalni zraci, nalazi se celom širinom horizontalno - blago zakrivljena reljefna traka širine 10 mm ispunjena plavim emajlom, sa tekstom u dva reda koji glasi: "SANITARNI INSPEKTOR", izvedenim u kurentu, "sans-serifnim" ćiriličkim slovima visine 2 i 5 mm. Levi i desni kraj trake ima u odsečku zastavu Republike Srbije emajliranu u nacionalnim bojama: crveno, plavo i belo. Iz centra komada prostire se 36 visoko poliranih zraka. U samom centru je i punzlovana površina u obliku graničnog stuba. Ceo štit je reljefno obrađen tako da je spoljna ivica ruba polirana, a unutrašnji deo ruba širine 5 mm dekorisan je nizom poluloptastih otkivaka i podlogom punzlovanom u polju između oboda. Zraci se radijalno šire od medaljona u centru prema spolja, a podloga je u dnu trambulirana u donjem delu između zrakova. U sredini štita je apliciran kružni medaljon sa predstavom trodimenzionalnih elemenata Malog grba Republike Srbije, koji se nalazi u polju ispunjenom belim emajlom. Po obodu medaljona nalazi se traka u kurentu sa "sans-serifnim" ćiriličkim tekstom: "REPUBLIKA SRBIJA 1804", dimenzija 4 mm. Medaljon je prečnika 26 mm. Ispod medaljona nalazi se druga horizontalna hromirana, polirana traka širine 8 mm sa identifikacionim brojem ispunjenom crnom bojom. Ceo znak je poliran i obrađen u reljefu, a u osnovi je pločaste površine.

Znak je fiksiran u trodelnim kožnim koricama na sklapanje, teget boje, dimenzija 33 x 83 mm na unutrašnju stranu kožnih korica, a u drugom delu korica nalazi se otvor od providne folije dimenzije potrebne za legitimaciju.

Pored znaka iz stava 1. ovog člana, sanitarni inspektori imaju umanjeni znak koji je istog izgleda kao i znak sanitarnog inspektora, umanjen u odnosu 1 : 3.

Prikaz znaka i umanjenog znaka odštampani su uz ovaj pravilnik i čine njegov sastavni deo.

**Član 4**

Sanitarni inspektor koji prestane da obavlja poslove inspektora dužan je da legitimaciju i znak vrati Ministarstvu.

Ukoliko sanitarni inspektor izgubi legitimaciju, odnosno znak ili na drugi način ostane bez legitimacije ili znaka, dužan je da odmah, a najkasnije u roku od tri dana, pismeno obavesti neposrednog rukovodioca, a legitimaciju, odnosno znak oglasi nevažećim u "Službenom glasniku Republike Srbije".

Na osnovu potvrde o oglašavanju legitimacije, odnosno znaka nevažećim u "Službenom glasniku Republike Srbije", ministar zdravlja izdaje novu legitimaciju, odnosno znak.

**Član 5**

Službeno odelo sanitarnog inspektora (u daljem tekstu: službeno odelo) je zimsko i letnje.

Vreme nošenja zimskog službenog odela je od 1. oktobra do 30. aprila, a letnjeg - od 1. maja do 30. septembra.

**Član 6**

Službeno odelo čini:

1) za žene:

(1) jakna (zimska i letnja),

(2) kostim (dva zimska i dva letnja, od kojih je jedan sa pantalonama i jedan sa suknjom),

(3) košulja (tri zimske i tri letnje),

(4) džemper (dva komada),

(5) prsluk (dva komada),

(6) ešarpa (dva komada),

(7) čizme i cipele (dva para),

(8) tašna za službene akte,

(9) kaiš (dva komada);

2) za muškarce:

(1) jakna (zimska i letnja),

(2) muško odelo (dva zimska i dva letnja),

(3) košulja (tri zimske i tri letnje),

(4) džemper (dva komada),

(5) prsluk (dva komada),

(6) kravata (dva komada),

(7) čizme i cipele (dva para),

(8) tašna za službene akte,

(9) kaiš (dva komada).

**Član 7**

Službeno odelo ima sledeći izgled:

1) zimska jakna je standardnog kroja tamne boje sa jednorednim kopčanjem ili rajsferšlusom;

2) letnja jakna je klasičnog kroja tamne boje, kratka;

3) muško odelo i ženski kostim su standardnog kroja;

4) muška i ženska košulja su svetle boje;

5) kravata je jednobojna;

6) džemper je od trikotaže;

7) prsluk je od trikotaže;

8) čizme i cipele, muške i ženske izrađene su od kože;

9) kaiš je crne boje sa metalnom kopčom;

10) tašna za službene akte je od kože.

Osnovna boja službenog odela je tamna.

**Član 8**

Sanitarni inspektor službeno odelo održava čisto i uredno i ne sme ga otuđiti.

Službeno odelo nabavlja se jedanput godišnje, po jedan zimski i letnji komplet, osim zimske jakne koja se nabavlja svake druge godine.

**Član 9**

O izdatim legitimacijama i znacima sanitarnog inspektora vodi se evidencija.

Evidenciju iz stava 1. ovog člana vodi Ministarstvo zdravlja.

Evidencija sadrži: ime i prezime sanitarnog inspektora, registarski broj legitimacije i znaka, datum izdavanja legitimacije i znaka i rubriku za napomene.

**Član 10**

Danom stupanja na snagu ovog pravilnika prestaje da važi Pravilnik o legitimaciji i izgledu znaka sanitarnog inspektora ("Službeni glasnik RS", broj 17/06).

**Član 11**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

**Obrazac
Službena legitimacija sanitarnog inspektora**

|  |  |  |  |
| --- | --- | --- | --- |
|  |  | D:\ParagrafLex\browser\Files\Old\t\t2016_04\t04_0218_s001.gif**REPUBLIKA SRBIJA****SLUŽBENALEGITIMACIJA****SANITARNOG INSPEKTORA** |  |

|  |  |  |  |
| --- | --- | --- | --- |
|  | SANITARNI INSPEKTOR  | MINISTARSTVO ZDRAVLJA  |  |
|  |  |  |  |  |  |  |
|  |  |  |  | **OVLAŠĆENJA SANITARNOGINSPEKTORA:** U vršenju sanitarnog nadzora, sanitarni inspektor ima prava i dužnosti utvrđene Zakonom o sanitarnom nadzoru ("Službeni glasnik RS", broj 125/04)  |  |
|  |  |  |  |  |  |
|  | (M.P.) |  |  | Registarskibroj \_\_\_\_\_\_  | Mesto i datum izdavanja\_\_\_\_\_\_\_\_\_\_\_\_  |  |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(ime i prezime) |  |  |
|  | \_\_\_\_\_\_\_\_\_\_\_\_\_\_\_\_\_\_(svojeručni potpis)  |  |  |  |
|  | \_\_\_\_\_\_\_\_\_\_\_\_\_\_\_\_\_\_(broj lične karte)  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(potpis ovlašćenog lica)  |  |
|  |  |  |  |  |  |  |

**Obrazac
Znak sanitarnog inspektora**

|  |  |
| --- | --- |
| D:\ParagrafLex\browser\Files\Old\t\t2016_04\t04_0218_s002.gif | D:\ParagrafLex\browser\Files\Old\t\t2016_04\t04_0218_s003.gif |
| **ZNAK SANITARNOG INSPEKTORA** | **UMANJENI ZNAKSANITARNOG INSPEKTORA1 : 3**  |